b'\n_START_ARTICLE_\nDovas Zaunius (1892)\n_START_SECTION_\nBiografija\n_START_PARAGRAPH_\nGim\xc4\x97 Ryt\xc5\xb3 Pr\xc5\xabsijoje, netoli Naujosios (vok. Neukirch, dab. Timiriazevas) Ma\xc5\xbeosios Lietuvos politinio ir visuomen\xc4\x97s veik\xc4\x97jo Dovo Zauniaus \xc5\xa1eimoje, jauniausias jo s\xc5\xabnus, Mortos Zauni\xc5\xabt\xc4\x97s brolis. 1911 m. baig\xc4\x97 Til\xc5\xbe\xc4\x97s gimnazij\xc4\x85. Studijavo teis\xc4\x99 Miuncheno, Hal\xc4\x97s, Berlyno universitetuose, 1915 m. baig\xc4\x97 Karaliau\xc4\x8diaus universitet\xc4\x85. 1917 m. Karaliau\xc4\x8diaus universitete apgyn\xc4\x97 baud\xc5\xbeiamosios ir civilin\xc4\x97s teis\xc4\x97s daktaro disertacij\xc4\x85._NEWLINE_Dar studij\xc5\xb3 metais \xc4\xafsijung\xc4\x97 \xc4\xaf t\xc4\x97vo, Dovo Zauniaus vyresniojo, vadovaujamos Lietuvi\xc5\xb3 konservatori\xc5\xb3 partijos veikl\xc4\x85. Pirmojo pasaulinio karo metais tarnavo Vokietijos kariuomen\xc4\x97je. Po Vokietijos kapituliacijos jis, kaip kvalifikuotas teisininkas, gerai pa\xc5\xbeinoj\xc4\x99s Vakar\xc5\xb3 Europos gyvenim\xc4\x85, buvo pakviestas dirbti \xc4\xaf Lietuvos u\xc5\xbesienio reikal\xc5\xb3 ministerij\xc4\x85. 1919\xe2\x80\x931920 m. dirbo U\xc5\xbesienio reikal\xc5\xb3 ministerijos politikos departamento direktoriumi. 1920 m. paskirtas Lietuvos reikal\xc5\xb3 patik\xc4\x97tiniu Latvijoje, nuo 1921 m. \xe2\x80\x93 ir Estijoje._NEWLINE_1923\xe2\x80\x931925 m. dirbo Lietuvos nepaprastuoju pasiuntiniu ir \xc4\xafgaliotuoju ministru \xc4\x8cekoslovakijoje, 1924\xe2\x80\x931925 m. \xe2\x80\x93 Rumunijoje. 1925\xe2\x80\x931927 m. pasiuntinys \xc5\xa0veicarijoje ir nuolatinis Lietuvos atstovas Taut\xc5\xb3 S\xc4\x85jungoje. _NEWLINE_1927 m. likvidavus Lietuvos atstovyb\xc4\x99 Taut\xc5\xb3 S\xc4\x85jungoje gr\xc4\xaf\xc5\xbeo \xc4\xaf Lietuv\xc4\x85 ir vadovavo U\xc5\xbesienio reikal\xc5\xb3 ministerijos departamentams, 1928 m. paskirtas \xc5\xa1ios ministerijos generaliniu sekretoriumi ir kartu pasiuntiniu \xc4\x8cekoslovakijoje._NEWLINE_1929 m. lapkri\xc4\x8dio 8 d. \xe2\x80\x93 1934 m. bir\xc5\xbeelio 12 d. Juozo T\xc5\xabbelio Ministr\xc5\xb3 kabinete LR u\xc5\xbesienio reikal\xc5\xb3 ministras, ilgiausiai \xc4\x97j\xc4\x99s \xc5\xa1ias pareigas tarpukario politikas.  Tais metais Lietuvos diplomatija pasiek\xc4\x97 tam tikr\xc5\xb3 laim\xc4\x97jim\xc5\xb3 \xe2\x80\x93 Hagos teisme laim\xc4\x97tos bylos prie\xc5\xa1 Lenkij\xc4\x85 ir Vokietij\xc4\x85, priart\xc4\x97ta prie Baltijos valstybi\xc5\xb3 s\xc4\x85jungos sudarymo._NEWLINE_1934\xe2\x80\x931936 m. dirbo Valstyb\xc4\x97s Taryboje, pad\xc4\x97damas rengti \xc4\xafvairias sutartis su u\xc5\xbesienio valstyb\xc4\x97mis. 1936\xe2\x80\x931940 m. Lietuvos banko valdybos direktorius, valiut\xc5\xb3 komisijos pirmininkas. Dalyvavo \xc5\xa0auli\xc5\xb3 s\xc4\x85jungos, Vilniui vaduoti s\xc4\x85jungos, Skaut\xc5\xb3 organizacijos veikloje. Kur\xc4\xaf laik\xc4\x85 dirbo \xe2\x80\x9eDabartyje\xe2\x80\x9c, yra paskelb\xc4\x99s darb\xc5\xb3. Palaidotas Kauno evangelik\xc5\xb3 kapin\xc4\x97se (dab. Ramyb\xc4\x97s parkas).'